El Parlament ha validat, amb els 69 vots a favor de JxCat i ERC i l'abstenció de la resta de grups, el decret llei que regula les reunions telemàtiques del Govern i del Consell Tècnic en situacions excepcionals, com la sorgida arran de la crisi del coronavirus. Concretament, aquest decret modifica la Llei 29/2010 de l’ús dels mitjans electrònics al sector públic de Catalunya, i permet que l'executiu pugui constituir-se, convocar i celebrar sessions i adoptar acords a distància en situacions de "força major o de greu risc col·lectiu, catàstrofe i calamitats públiques". Des de Cs, el text ha aixecat dubtes, ja que tot i considerar-lo "formalment sensat", sospiten que "servirà per continuar fantasiejant amb investidures telemàtiques". La consellera de Presidència, Meritxell Budó, ha destacat que sense mitjans telemàtics l'executiu no hauria pogut aprovar les mesures per fer front a la pandèmia, no només en matèria de serveis i contractació, sinó tambè en matèria pressupostària, financera i fiscal. El decret llei, que el Govern creu que "adapta les institucions catalanes al segle XXI", també estableix que els membres de l'executiu i el secretari del Govern poden trobar-se en diferents llocs dins del territori català, sempre que s'asseguri la identitat dels membres, i que no hi ha interferències externes, a més del secret de la sessió. Tots aquests criteris també s'apliquen al Consell Tècnic, com a òrgan col·legiat de suport al Govern. Des de la formació taronja han admès que el decret llei té "lògica" perquè el Govern pugui reunir-se en situacions excepcionals, com les que s'han donat amb el coronavirus i el confinament, però la diputada Marina Bravo ha advertit que el Parlament "no és un parlament qualsevol" i que els fets del 2017 els fan "desconfiar". "No són sospites infundades, i que en lloc de posar les noves tecnologies al servei de la sanitat o l'educació, les han posat al servei de dissenyar una república digital que no serà i a trepitjar de nou els drets dels catalans", ha acusat. També la diputada del PPC, Esperanza García, ha justificat l'abstenció del seu subgrup fent referència a "l'historial innegable" del Govern en "fer servir estris que faciliten la vida democràtica per malmetre la democràcia i sotmetre'ls a interessos partidistes".  Aquestes acusacions han estat respostes tant per part de JxCat com d'ERC. Per part dels primers, la diputada Gemma Geis ha instat els de Lorena Roldán a seguir els passos d'Edmundo Bal al Congrés, que va apel·lar als plens telemàtics: "Defensin també el progrés i la modernitat al Parlament", ha dit Geis, que creu que tot es basa en la "voluntat política" A més, ha assegurat que els 25 diputats de JxCat que votaran telemàticament en el ple d'aquest divendres -seran els únics que faran ús d'aquest sistema, la resta han delegat el vot- ho faran també per "connectar-se amb l'1-O i reivindicar-lo". Sobre les "preocupacions" de Cs i PPC sobre les "garanties", ha qüestionat si no se les plantejaven quan hi havia candidats a la presidència de la Generalitat que estaven a la presó. Vilalta també s'ha dirigit "als qui veuen fantasmes on no n'hi ha": "El que no és virtual ni és telemàtica és la repressió fruit de la causa general contra l'independentisme, que alguns toleren i fins i tot celebren", ha etzibat. Els republicans han defensat que els plens telemàtics es treballin a través de la ponència conjunta del reglament del Parlament "amb màxim consens i garantint la seguretat jurídica de les deliberacions i dels acords". Per part del PSC-Units, el diputat Ferran Pedret ha dit que "és raonable" que es porti aquest decret llei per a validació i ha celebrat que el text es pugui validar per garantir que, en circumstàncies com aquesta el Govern tingui continuïtat. També el diputat de CatECP Lucas Ferro ha dit que és "llaminer" el debat per posar sobre la taula "certs debats sobre la república digital i investidures telemàtiques" però ha assegurat que aquest decret és "curós, solvent jurídicament i concret" que busca solucionar problemes "en situacions puntuals d'emergència". Per part de la CUP-CC, Vidal Aragonès ha exposat que el seu grup veu amb bons ulls aquest decret però ha invitat el Govern a una reflexió, i és que aquest text ha estat l'únic que els anticapitalistes avalen. "Reflexionin", els ha recomanat.

Summary: El Parlament valida el decret que regula les reunions telemàtiques del Govern en situacions excepcionals


Salut preveu permetre l'obertura de cinemes, teatres i centres esportius a Barcelona i l'àrea metropolitana abans de dissabte. Segons ha explicat la consellera Alba Vergés, dimecres ja es va proposar al Procicat una nova resolució que "relaxa" algunes mesures vigents perquè les restriccions actuals han permès "baixar una mica la tensió". Un cop feta la proposta, cal l'autorització del jutge i que es publiqui la nova resolució al DOGC, moment a partir del qual entrarà en funcionament. "Això serà abans de dissabte", ha dit Vergés. La titular de Salut ha destacat que la proposta afecta "aquells sectors que ja prenen mesures, sectors que s'han adaptat i han fet un esforç brutal per prendre mesures de distància, reforçar la higiene...".   La proposta del Govern s'ha fet després que aquest dimecres el Tribunal Superior de Justícia de Catalunya (TSJC) autoritzés la reobertura cautelar de cinemes, gimnasos i equipaments esportius als municipis amb restriccions sempre que compleixin les mesures sanitàries ordenades pel Procicat.   Mobilitat Per ara, Salut no preveu restriccions a la mobilitat. "No hi ha una prohibició expressa de la mobilitat però sí una recomanació molt ferma de baixar l'activitat", ha dit Vergés, advertint que cal prendre-s'ho "seriosament". "Si no ens pot portar a haver de prendre mesures que no agraden a ningú", ha conclòs.

Summary: Salut preveu per abans de dissabte la nova regulació per a cinemes, teatres i centres esportius a l'àrea metropolitana


"A la primària estem treballant al 200%, com no podia ser d'una altra manera", afirma Tamara Louro, metgessa de família i directora del Centre d'Atenció Primària (CAP) Verdaguer de Sant Joan Despí. En una de les moltes reorganitzacions que ha comportat la crisi sanitària per la pandèmia del coronavirus, en aquesta població del Baix Llobregat s'ha tancat l'altre centre, el CAP Les Planes, per concentrar-ne els equips en un de sol. Louro destaca que el paper de la primària és "cabdal" per "identificar, filtrar i contenir fluxos de pacients cap als hospitals". El coneixement que els metges i infermeres de família tenen de bona part dels pacients i la confiança que els dipositen són eines "fonamentals" per prendre aquestes decisions, diu.   Quan les portes s'obren, mostren un CAP compartimentat, i senyalat. A la sala d'espera, que procuren que estigui buida, han marcat les cadires on es pot asseure's i aquelles que no per garantir la distància de seguretat. A la dreta, un cartell delimita una "zona d'aïllament", reservada per als pacients amb covid-19 o símptomes sospitosos de la malaltia, mentre que a l'esquerra, una cinta frena el pas fins que el metge o infermera hagin fet una primera recollida d'informació (anamnesi).  La planta inferior de l'equipament, l'han reservada per a aquella atenció que habitualment fan i que no poden demorar i, al fons del passadís, ressalta el dibuix d'un arc de Sant Martí -símbol del confinament i de l'esperança en la lluita contra el coronavirus- penjat en una porta. És la zona de pediatria i també l'han aïllat. Entre aquestes àrees, els administratius que reben les trucades treuen el cap de darrere les pantalles dels ordinadors, amb la mascareta ajustada. "La població està tenint un comportament exemplar. Ha entès molt bé el missatge d'un primer contacte virtual, que primer cal trucar", destaca la doctora Louro, mentre mostra tots aquests canvis en els circuits.  La directora del CAP reivindica el coneixement mèdic, però també psicosocial i de l'entorn familiar, que tenen de bona part dels pacients i, també, la confiança que els tenen dipositada. Aquestes són les dues eines que els ajuden a prendre decisions en el dia a dia, recalca.  En aquesta pandèmia, han de decidir si és millor desplaçar-se al domicili d'un pacient; atendre'l al centre; derivar-lo a l'hospital o activar un altre recurs sanitari a partir dels protocols establerts.  "Identifiquem, filtrem i contenim fluxos de pacients que van als hospitals en un moment en què hem de ser molt eficients amb els recursos. Nosaltres farem que arribin als hospitals aquells pacients que ho necessiten", afirma,  També gestionen l'agenda de proves PCR per detectar coronavirus tant de persones que han donat positius com aquelles que n'esperen el resultat o han tingut contacte estret amb algun afectat. Segons explica la metgessa de família, els truquen de forma regular per seguir l'evolució de la situació del pacient i per si cal activar algun altre tipus de servei sanitari.  Vetllar pel pacient crònic Els professionals de la primària aquests dies també estan trucant de forma proactiva els pacients crònics complexos, que per la seva comorbiditat es troben en una situació de salut més vulnerable, per saber si necessiten atenció i per donar-los unes pautes en cas de tenir "el més mínim símptoma de coronavirus", subratlla aquesta metgessa de família.  A més, un metge i una infermera del CAP s'han separat aquests dies de l'equip per dedicar-se a l'atenció a les persones que viuen en residències de gent gran, molt afectades per la pandèmia de covid-19.  Els professionals de la primària són els que treballen en els 'hotels salut' que s'han obert en els darrers dies arreu de Catalunya per acollir pacients que encara no poden tornar a casa perquè necessiten seguiment o perquè no poden completar l'aïllament a la llar per diversos motius, com per exemple que conviuen amb persones vulnerables.  La col·laboració amb la treballadora social, en xarxa amb l'ajuntament, està sent especialment intensa aquests dies per fer el seguiment de pacients que viuen sols i en condicions fràgils, destaca la directora del CAP Verdaguer.  L'equip del Programa d’Atenció Domiciliària i Equips de Suport (PADES), de cures pal·liatives, d'aquest centre també s'ha reforçat per donar suport als pacients i les famílies, assenyala la doctora Louro.

Summary: La directora del CAP Verdaguer de Sant Joan Despí: "A la primària estem treballant en aquests moments al 200%"


La candidata del PSC a les eleccions del 26-J, Meritxell Batet, ha esclatat aquest divendres i, després de dies escoltant proclames contra Catalunya i part dels catalans, ha replicat la presidenta d’Andalusia i líder dels socialistes andalusos, Susana Díaz. L’andalusa va arribar a acusar els catalans de voler “partir la riquesa” dels espanyols amb la hisenda pròpia i va criticar les intencions d’aconseguir un millor finançament per a Catalunya. “A Espanya no hi ha saqueig entre territoris i els únics que ens roben a tots plegats són persones com Bárcenas o la família Pujol”, ha sentenciat Batet, replicant així Díaz. En aquest mateix sentit, la candidata del PSC ha recordat a la líder andalusa que el “camí dels socialistes és el de la convivència”, rebutjant així l’enfrontament que sembla buscar Susana Díaz. “Per això no ens cansarem de dir que l’únic camí possible, on ens trobarem tots, és la reforma federal. I aquí serà on farem polítiques on millorarem la vida de la gent”, ha conclòs. Meritxell Batet ha volgut fer aquesta resposta breu durant l’acte que el PSC ha celebrat aquest divendres al matí per parlar de polítiques d’habitatge. Així, ha començat la seva intervenció avisant que abans de parlar de les propostes sectorials en aquesta matèria volia comentar “una altra qüestió”. La cap de llista del PSC replica així per primer cop a la líder socialista andalusa després de diversos dies de discursos amb Catalunya com a centre de les seves crítiques i amb una clara intenció de buscar la confrontació territorial. De moment, cap veu més provinent del PSC ni del PSOE ha desautoritzat les paraules de Susana Díaz.

Summary: Batet replica Susana Díaz: “A Espanya no hi ha saqueig entre territoris, els únics que ens roben són Bárcenas i Pujol”


El conseller delegat de CaixaBank Gonzalo Gortázar ha posat en valor aquest divendres que les xifres del primer trimestre del 2018 confirmen que l'entitat viu "una situació de normalitat de gestió del negoci". Gortázar ha fet aquestes declaracions a preguntes dels mitjans durant la presentació a València dels comptes trimestrals, on l'entitat ha incrementat en un 74,7% els seus beneficis fins arribar als 704 milions d'euros. El conseller delegat ha dit que no hi ha cap actuació en concret ni cap "focus especial" sobre els comptes-mirall i el seu retorn a Catalunya. En aquest sentit, ha assenyalat que els clients són "sobirans" i que "tenen els comptes on els volen tenir".  "Nosaltres continuem creixent a tots els territoris i no estem fent cap actuació determinada d'un tipus o altre", ha indicat, reiterant que no es fa "cap seguiment especial" sobre els comptes mirall.  Sobre un hipotètic retorn de la seu social a Catalunya, Gortázar ha rebutjat especular sobre actuacions futures. Al respecte ha manifestat que l'entitat en aquest moment està  "molt a gust" i ha reiterat que "les seus socials no tenen termini de vigència".  El conseller delegat ha assenyalat que l'entitat opera "amb la mateixa estima i intensitat a tots els territoris" i que "la capacitat per continuar ajudant els nostres clients estiguin a un lloc o altre es manté intacta i les xifres així ho demostren".

Summary: Gortázar (CaixaBank) posa en valor "l'absoluta normalitat" al negoci i rebutja especular sobre el futur de la seu social


Set dotacions segueixen treballant en l'incendi que ha afectat dues naus industrials al polígon de Sant Isidre de Sant Fruitós de Bages. Malgrat que el foc està pràcticament extingit, és previst que una dotació dels Bombers s'hi quedi preventivament a la nit per tal de poder actuar amb immediatesa en cas que fos necessari. El foc es va originar aquest dimecres a la nit i ha calcinat completament la nau de l'empresa de transports i logística Go Viltrans i prop del 90% de la del costat, Plàstics Ensija.

Summary: Set dotacions segueixen treballant en l'incendi al polígon de Sant Fruitós de Bages


L'Ajuntament d'Alcanar ha decidit sol·licitar la declaració de zona afectada per emergència de Protecció Civil, anteriorment declaració de zona catastròfica, perquè el consistori descarta poder fer front al cost de totes les afectacions i desperfectes de la llevantada. "Encara estem quantificant els danys tot i que estimem que la despesa econòmica per recobrar la normalitat serà ingent, i no hi podem fer front com a municipi", ha assegurat l'alcalde Joan Roig. L'Ajuntament confia que aquesta via, que tramitarà en breu el Govern, servirà perquè els ajuts arribin més ràpid i siguin més quantiosos. Roig ha lamentat que el govern espanyol no hagi fet arribar al municipi cap missatge de solidaritat ni d'ajuts i confia que "la indiferència es transformi en responsabilitat" i es declari Alcanar zona catastròfica.   De manera provisional i urgent ja s'han reparat més de quaranta quilòmetres de camins, i s'ha  posat a reclamar a les administracions supramunicipals tots els ajuts possibles. "És un crit d'ajuda", ha dit l'alcalde. Un 80% dels camins i vials han patit desperfectes però també hi ha edificis municipals afectats i molts habitatges particulars amb desperfectes. L'Ajuntament d'Alcanar ha posat a disposició dels afectats formularis per quantificar tots els desperfectes, que poden lliurar en tres oficines d'atenció ciutadana repartides pels diferents nuclis de població, i es faran assembles públiques aquest dimarts i dimecres, per assessorar-los en els tràmits.  L'alcalde d'Alcanar, Joan Roig, ha apuntat que s'ha pres aquesta decisió perquè és prioritari "compensar urgentment a tots els afectats i afectades i reparar tots els danys a les infraestructures per garantir el futur com a poble i conservar el patrimoni econòmic i natural" d'Alcanar. Roig ha reclamat "responsabilitat" al Govern i al govern espanyol. "Que posin el cas d'Alcanar sobre la taula i resolguin els danys que han afectats pagesos, empresaris i famílies i als quals han de front les properes setmanes i mesos".  L'alcalde ha qualificat d'exemplar el comportament dels veïns del municipi que es van afrontar a un fenomen meteorològic sense precedents amb "una dignitat i fortalesa enormes" que es van "imposar a la por i el desànim". "Ara demanem que les institucions supramunicipals demostrin aquesta exemplaritat perquè Alcanar necessita tota l'ajuda possible, totes les mesures extraordinàries que puguin posar en marxa i la declaració de zona afectada per una emergència de Protecció Civil. És fonamental perquè Alcanar pugui tirar endavant", ha insistit Roig.  Amb els recursos el consistori s'ha fet un pla de xoc per solucionar les incidències més greus de manera ràpida i minimitzar els efectes del temporal als ciutadans. Per exemple, com ha explicat la regidora d'Urbanisme, Yvette Fibla, s'han reparat més de 50 camins. S'han arranjat més de 40 quilòmetres de vials agrícoles malmesos però queden tres importants camins tallats que s'estan revisant perquè necessitaran obres majors. Són el camí de de Codonyol, el camí del Pla d'Antó i el camí de les Forques. El 80% dels camins del terme municipal van patir desperfectes i s'ha prioritzat les actuacions a les zones que van quedar aïllades o incomunicades.  La inundació a l'N-340 També es van patir grues problemes a la zona de l'Àngol, a la intersecció de l'N-340 amb l'accés a Alcanar, on hi va haver problemes amb els desguassos de les aigües pluvials. Els empresaris de la zona van patir greus inundacions i danys materials quantiosos, i juntament amb el consistori, els afectats redactaran un informe per reclamar al Ministeri de Foment actuacions urgents, per solucionar aquestes deficiències que s'han fet paleses amb la llevantada.  Obres a mitjà termini El regidor d'Agricultura, Jordi Montfort, ja ha avançat que caldrà ajudes de les administracions per reconduir alguns barrancs i trobar solucions per evitar greuges quan aquestes rieres es desborden. "Caldran inversions importants que l'Ajuntament no pot assumir", ha reconegut el regidor. El consistori, davant un escenari on aquest tipus de pluges es pot repetir, en el context del canvi climàtic, i veient com han quedat els talussos i marges de les finques, considera que la situació futura "no serà millor i que hi ha una feina molt important a fer en aquest àmbit".  En primer lloc, Montfort ha apuntat que caldrà replantejar un ordenació de camins més "eficient i ordenada". "Ara hem reomplert els forats i les actuacions més urgents i senzilles per fer els camins practicables però caldran actuacions a llarg termini després de la temporada dels cítrics que requeriran més temps així com replantejar els sistemes per reconduir l'aigua i evitar que ens passi el que ens ha passat", ha dit el regidor.  "Hi ha camins que es van fer en el seu moment on la natura ens ha demostrat que s'ha de ser més respectuós a l'hora de plantejar aquestes infraestructures i tenir en compte altres elements. L'aigua ens ha ensenyat que s'han de plantejar de manera més complexa i mirant a llarg termini", ha assenyalat Montfort.  Per altra banda, també s'ha demanat la col·laboració dels Departaments d'Ensenyament i Salut per reparar les goteres i desperfectes que van patir als centres escolars i al Centre d'Atenció Primària del municipi.  Formularis i assemblees A partir d'aquest dimarts al vespre, totes les persones damnificades seran assessorades a través de diferents assemblees púbiques que es faran als diferent nuclis de població d'Alcanar, les Cases d'Alcanar i Alcanar Platja. El consistori també ha habilitat tres oficines d'atenció al ciutadà on es poden omplir els formularis on descriure els desperfectes i afectacions que ha patit cada ciutadà i que ajudaran, a més a més, a fer una quantificació exacta de tots els danys soferts. Mentre el Govern tramita la declaració de zona catastròfica també es podran demanar les compensacions del Consorci d'Asseguradores per a aquells particulars que disposaven de pòlisses o bé compensacions a través dels ajuts d'emergència que ha promès la Generalitat.

Summary: Alcanar sol·licita la declaració de zona catastròfica perquè el cost de les afectacions de la llevantada serà "ingent"


El president d'Esquerra, Oriol Junqueras, ha recriminat a l'Estat que empri "totes les seves eines" per "omplir les clavegueres" i l'avisa que no li servirà de res si el catalans es mantenen "honestos", "honrats", "valents" i "compromesos". Junqueras ha fet aquestes declaracions, coincidint que el president Puigdemont ha parlat aquest dissabte en uns termes similars durant una visita també en territori tarragoní. El president d'ERC ha participat aquest dissabte a la tarda a l'acte polític central de l'Acampada Jove, que ha omplert la plaça Major de Montblanc de joves amb estelades i banderes del partit republicà. L'acampada, amb un recorregut de 21 edicions -les vuit darreres celebrades a Montblanc-, tanca portes aquesta nit, després de tres dies d'activitats i concerts. "Mentre omplim places i carrers, l'Estat utilitza totes les seves eines per omplir les clavegueres, i les que utilitza són impotents si nosaltres som honests, honrats, valents i compromesos", ha declarat Junqueras. El president d'ERC, que ha estat rebut amb crits de 'president', també ha avisat els joves que, si Catalunya no acaba sent independent, viuran pitjor que les generacions anteriors. "És inevitable, si no som una república, que estigueu pitjor que les generacions que us han precedit, però no ho permetrem", ha afirmat Junqueras. "Cada vegada inevitablement serem més i més; ni ens rendirem, ni ens cansarem ni ho deixarem estar; estem a les portes de la independència i és una república que haurà de garantir pels fills", ha afegit. Junqueras ha fet aquestes declaracions en una intervenció que ha durat escassament cinc minuts. L'alcalde de Montblanc, Josep Andreu, i el portaveu nacional de les JERC, Gerard Gómez del Moral, també han participat en l'acte polític celebrat aquest dissabte a la tarda, i que s'ha tancat amb el cant dels Segadors. Entre el públic assistent a l'acte també s'hi han pogut veure altres representants de les files d'esquerres, com Òscar Peris -delegat del Govern a Tarragona- i el president regional d'ERC, Ferran Civit, entre d'altres. Aquest ha estat el tercer i darrer dia de l'Acampada Jove a Montblanc.

Summary: Junqueras avisa l'Estat que omplir les clavegueres resulta en va davant un poble català "honest" i "valent"


La regidora de Ciutat Vella argumenta que és un turisme "de plaga de llagostes" perquè "devoren l'espai públic i se'n van" ACN Barcelona.-"Si m'ho preguntes a mi, crec que no hauríem de tenir turisme creuerista". Així ha respost la regidora de Ciutat Vella, Gala Pin, en una entrevista al diari Ara, on ha argumentat que els turistes que baixen dels grans vaixells al port "devoren l'espai públic i se'n van". "És un turisme de plaga de llagostes", ha conclòs. D'altra banda, sobre la polèmica al voltant de l'ubicacioó del CAP Raval, Pin ha remarcat que estudiaran la proposta d'ERC, però ha recordat que la UB ja s'hi ha manifestat en contra. En paral·lel, seguiran tramitant la via de la Capella de la Misericòrdia, i també avaluaran les alternatives que estudia el grup de treball. Al seu parer, la millor solució seria que el MACBA creixés al cub o al pàrquing, i que el CAP anés a la Misericòrdia. En tot cas, ha afegit que "la millor opció és la que compleixi els requisits per tenir un CAP digne el més aviat possible". Sobre el paper d'ERC, ha subratllat que hi ha hagut un "gir" quan han canviat els regidors, ja que en les primeres converses, ha dit, s'havien mostrat disposats a votar a favor de la revocació de la cessió de la capella al MACBA. Sobre les converses entre ERC i Elisenda Alamany, Pin ha estat taxativa. La regidora ha remarcat que per als comuns "va ser un problema que ella tingués tant de protagonisme", i ha avisat que "ara aquest problema se l'acabarà trobant ERC". "M'agradaria pensar que el canvi de cadira és per conviccions, però malauradament crec que més a veure amb interessos personals", ha etzibat. En demanar-li sobre els narcopisos i la falta de seguretat que denuncien els veïns de Ciutat Vella, ha insistit que falten Mossos d'Esquadra, i ha subratllat que l'operació del 28 d'octubre és fruit d'una investigació que va començar l'abril del 2018, però "si hagués començat un any abans la situació hauria estat una altra". Pin ha indicat que mai s'ha plantejat dimitir quan ho han demanat des de l'oposició, però sí que ho va fer el dia que va anar a una assemblea de veïns de Riera Baixa i va constatar "molta agressivitat" per part de persones "humils que vivien situacions difícils".

Summary: Gala Pin: "Crec que no hauríem de tenir turisme creuerista"


El secretari d'Organització del PSC, Salvador Illa, ha fet una crida al diàleg i a la negociació per consolidar la "distensió" després que els congressos del PDeCAT i el PP d'aquest cap de setmana hagin escollit postures "més radicals". Després de la comissió executiva del PSC d'aquest dilluns, Illa s'ha mostrat convençut que la majoria de catalans aposten per la "moderació" i que estan "contents" amb el canvi de govern a l'Estat. Per això, el PSC ha reiterat la demanda d'aprofitar l'oportunitat per millorar les relacions entre Catalunya i Espanya. En referència a l'avís de la nova direcció del PDeCAT que ha apuntat que Sánchez tindrà més difícil comptar amb el suport del partit al Congrés, Illa ha subratllat que cadascú "és responsable dels seus actes" i que si algú té per objecte crear incertesa "haurà de respondre davant la ciutadania". En aquest sentit, des del PSC, han apuntat que veuen possibilitats d'entesa amb els partits que "respectin" el marc de l'Estat de Dret. Després de dir que el seu partit no és independentista i que no pactaran amb les formacions que defensen aquesta via, Illa ha obert de nou la porta a arribar-hi a "acord puntuals" en polítiques socials amb què puguin "coincidir". Pel que fa a l'anunci que el nou PP de Pablo Casado celebrarà dijous el primer comitè executiu a Barcelona "per recuperar la fortalesa", el secretari d'Organització del PSC ho ha trobat "normal". "A Catalunya han tret molt mal resultat. Tenen molta feina a fer", ha dit.  A més, Illa ha demanat al nou líder del PP que tingui la "mateixa lleialtat" que Pedro Sánchez va tenir en el seu moment amb Rajoy pel que fa als temes d'Estat com la qüestió catalana.

Summary: PSC fa una crida a la moderació després que els congressos del PP i el PDeCAT apostin per postures "més radicals"


Els CDR de Lleida han convocat aquest divendres al vespre una manifestació, el darrer dia de la campanya electoral i a dos dies de les eleccions generals del 10-N. La protesta ha aplegat unes 300 persones sota el lema 'Li diuen democràcia i no ho és' a la plaça Ricard Vinyes i s'ha dirigit cap a la presó de Ponent per demanar la llibertat dels presos que hi ha tancats arran dels aldarulls després de la sentència de l'1-O. Els antidisturbis dels Mossos d'Esquadra han format un cordó a l'accés de la presó que no ha deixat passar els manifestants. Després s'ha llegit un manifest a l'alçada del carrer Onze de Setembre i la marxa ha tornat cap al punt d'inici passant pel costat de la comissaria de mossos i la policia espanyola. Tot i el nombrós dispositiu policial i l'objectiu dels manifestants d'intentar arribar a les portes de la presó no s'han registrat incidents. La protesta ha comptat amb el suport d'organitzacions de l'Esquerra Independentista i s'ha fet en el marc d'altres mobilitzacions que han tingut lloc a Barcelona, Palma i València.  Els impulsors de la protesta han volgut posar de manifest el rebuig a les sentències que condemnen a prop de 100 anys de presó als exconsellers del Govern i la presidenta del Parlament així com als dirigents de l'ANC i Òmnium Cultural. En aquest sentit, es destaca que les condemnes han encès mobilitzacions arreu dels Països Catalans que han comportat una "onada repressiva" per part dels cossos policials autonòmics i de l'Estat que ha suposat la detenció de més de 2.000 persones, de les quals 30 estan en presó preventiva. Així mateix, també s'ha recordat que 4 persones han perdut un ull i dos han rebut greus lesions testiculars.

Summary: Mobilització dels CDR de Lleida a dos dies de les eleccions


Els Mossos d'Esquadra han detingut aquest divendres a Barcelona un lladre que va assaltar dimarts una farmàcia al barri de Sant Andreu. De fet, el tinent d'alcaldia de Seguretat de la ciutat, Albert Batlle, ha indicat que tot apunta que és l'autor dels robatoris que s'han produït en els darrers dies en farmàcies de la capital catalana, especialment a l'hora de l'obertura i del tancament.

Summary: Detenen a Barcelona un lladre que va assaltar una farmàcia al barri de Sant Andreu


El Banc de Sèpsia de l'Hospital Universitari Vall d'Hebron ja guarda més de mil mostres de pacients. Segons un comunicat d'aquest centre, només hi ha tres centres d'aquestes característiques a tot al món, els altres dos són a la Clínica Mayo de Rochester (Minnesota, Estats Units) i a la Universitat de Jena (Alemanya). La sèpsia és una malaltia complexa, induïda per una infecció, que provoca alteracions de la funció dels principals òrgans vitals i que, en més del 20% dels casos, pot causar la mort. El banc de la Vall d'Hebron té una col·lecció d'un miler de mostres de pacients amb sèpsia, també en té d'aquests pacients entre 24 i 48 hores abans que haguessin desenvolupat aquesta infecció generalitzada i de persones sense sèpsia que serveix de control. Actualment el Banc de Sèpsia té dos grans projectes en marxa: un per desenvolupar un dispositiu de diagnòstic ràpid i un altre per estratificar els pacients en funció de les seves característiques proteòmiques i metabolòmiques. A l'Estat moren 17.000 persones cada any per aquesta patologia. Quan a l'hospital es detecta un pacient que pateix aquesta patologia s'activa el Codi Sèpsia, s'extreu sang al pacient per analitzar la funció dels seus òrgans vitals i per identificar el microorganisme responsable de la infecció. Una part d'aquesta sang es guarda en tubs que s'emmagatzemen al Banc de Sèpsia, congelada a 80°C sota zero. Posteriorment, els responsables del Banc de Sèpsia contacten amb els pacients o els seus familiars per sol·licitar el seu consentiment per donar les seves mostres amb finalitats de recerca. El doctor Juan Carlos Ruiz, codirector del Banc i membre del Servei de Medicina Intensiva de l'Hospital Vall d'Hebron, ha explicat, a través d'un comunicat, que "aquesta informació es guarda en bases de dades segures i degudament anonimitzada" per tal de "realitzar estudis preservant l'anonimat dels pacients". "La funció d'aquest Banc de Sèpsia és servir com a base per realitzar estudis científics per millorar el diagnòstic i el tractament d'aquesta patologia", ha detallat. De fet, segons Ruiz, "és una eina molt útil", ja que "facilita enormement realitzar recerca en una patologia tan complexa i greu". Dos estudis en marxa Vall d'Hebron participa en el projecte RAIS, una iniciativa a nivell europeu i finançada per la Comissió Europea, que pretén desenvolupar un dispositiu de diagnòstic ràpid de la sèpsia. Juan José González, codirector del Banc i membre del Servei de Microbiologia de Vall d'Hebron, ha destacat que l'objectiu del projecte RAIS, que coordina l'ICFO-Institut de Ciències Fotòniques, és desenvolupar "un sistema que permeti el diagnòstic en 30 minuts, ja que el retard en el tractament adequat s'associa a un increment de la morbi-mortalitat". De fet, actualment, el diagnòstic microbiològic de la sèpsia, el qual inclou la identificació del microorganisme i l'estudi de la seva sensibilitat antibiòtica, pot demorar-se fins a les 24-72 hores. Concretament, Vall d'Hebron lidera una de les línies d'aquest projecte, que té a veure amb la cerca de microARNs que puguin ser utilitzats com biomarcadors molt precoços de la malaltia. El segon dels estudis que s'està duent a terme és un projecte, coordinat per Eurecat (Centre Tecnològic de Catalunya), "per estratificar als pacients amb sèpsies en funció del seu perfil proteòmic i metabolòmic, és a dir, l'estudi de les proteïnes i els metabòlits dels pacients amb sèpsia, a través de potents eines d'anàlisi de Big Data", ha explicat el doctor Ruiz a través d'un comunicat. Es tracta, "de conèixer al màxim les característiques dels microorganismes que desencadenen la sèpsia així com els mateixos processos que ocorren en el pacient. Tot això és fonamental per desenvolupar estratègies que permetin diagnosticar, prevenir i tractar adequadament la malaltia", ha afegit el doctor González.

Summary: El Banc de Sèpsia de l'Hospital Vall d'Hebron supera el miler de mostres de pacients


L'expresident avisa del risc d'afeblir el valor institucional i transversal de la Diada ACN Barcelona.-L'expresident de la Generalitat José Montilla ha reclamat un "canvi d'actitud" als governs de Catalunya i d'Espanya per superar la situació de "confrontació i  bloqueig" actual. En un comunicat amb motiu de la Diada, Montilla ha demanat als responsables polítics que reflexionin i tornin al "diàleg, la negociació i el pacte, elements substancials de la política democràtica". Sobre l'Onze de Setembre, ha advertit que Catalunya viu un "risc molt elevat" que la seva festa nacional "esdevingui en si mateixa un motiu de confrontació". "Si a les celebracions de la Diada només s’hi poden trobar còmodes els que promouen una determinada via per a la solució dels nostres problemes  estarem afeblint el valor institucional i transversal de la Diada, i aquesta acabarà perdent vigor i capacitat d’atracció, ja que no tothom se la farà seva", ha advertit. Montilla ha opinat que cal que hi hagi un govern a l'Estat que entengui que "és imprescindible trobar una solució" al repte català, que només pot construir-se "si es fa una diagnosi compartida i s'accepta la necessitat de bastir un nou pacte constitucional que faciliti l'encaix de Catalunya a Espanya". Un executiu, ha continuat, que reconeixent el "valor innegable de al Constitució", també admeti la "necessitat i la urgència de la seva reforma i obri el camí per concertar-la amb les forces polítiques, amb l'horitzó posat en el referèndum que l'haurà de validar".  En aquest sentit, ha reconegut que el govern del PP "ha caminat justament en la direcció contrària", amb polítiques presidides per "la intransigència i la manca de respecte cap a l'autogovern català", i això ha contribuït a la "divisió de la societat catalana".  Però també s'ha dirigit al Govern i a les institucions de Catalunya, a qui ha demanat que comprenguin que "els camins ja recorreguts del 'nosaltres sols' o del 'tot o res' no enforteixen, sinó ben al contrari, afebleixen les institucions".  Precisament, ha reclamat una Diada que sigui "una data de concòrdia entre tots els catalans", una data d'homenatge als símbols, "l'expressió col·lectiva d'un sentiment de pertinença a una nació prou oberta i generosa com per tractar com a patriotes tots els ciutadans compromesos amb el bé comú, la democràcia i la llibertat, més enllà de la seva ideologia". Al seu parer, l'Onze de Setembre ha de significar "el retrobament de tots al voltant de la senyera", i ara mateix hi ha el risc de convertir-lo en un "motiu de confrontació". "Ningú pot pretendre disposar del monopoli de la catalanitat i del patriotisme", ha advertit Montilla, que ha recordat que hi ha molts catalans partidaris de la secessió, però també molts altres que no comparteixen aquesta visió.  De fet, ha remarcat que fins i tot alguns partidaris del procés reconeixen obertament la "desorientació i la fatiga que pateix el moviment independentista per la seva manca de resultats tangibles". "Reconeixem que no hi ha solucions màgiques ni dreceres meravelloses. Tampoc no hi ha, més enllà de la literatura, ni Ítaca ni el Paradís perdut", ha conclòs l'expresident, que ha demanat solucions concretes per a problemes concrets.

Summary: Montilla reclama un "canvi d'actitud" als governs de Catalunya i Espanya per superar "la confrontació i el bloqueig"


El diputat de Ciutadans (Cs) David Mejía ha emplaçat el president del Parlament, Roger Torrent, a iniciar una ronda de contactes per trobar un candidat a la investidura de la presidència de la Generalitat. En roda de premsa al Parlament, Mejía ha dit que el Reglament de la cambra és "prou clar" i que cal trobar un candidat. Des de fa diversos dies la formació liberal manté converses amb PSC, CatECP i el PPC per trobar un candidat de "consens". Mejía ha assegurat que fins ara les reunions mantingudes amb els líders dels partits de l'oposició no han servit per arribar a cap concreció però sí per constatar que les formacions estan disposades a buscar "alternatives". Mejía ha apuntat que Cs vol trobar "alternatives" i "fórmules" amb la resta de partits de l'oposició per presentar un candidat a la investidura i que "comenci a córrer el rellotge" cap a les eleccions. Segons el diputat volen impedir que els independentistes "bloquegin", ja que, aquests no volen exercir la "responsabilitat" de governar.  Sobre el ple específic sobre la inhabilitació de Quim Torra, Mejía ha criticat que el separatisme segueixi apostant pel "monotema". El diputat ha lamentat que no s'atengui la petició de celebrar un ple monogràfic centrat en la salut.  D'altra banda, Mejía ha titllat de "tristes" les concentracions que s'han celebrat aquest dilluns de suport al president inhabilitat. "Sense distància de seguretat, amb disturbis al carrer, crema de contenidors. Això és el que busca Torra, la confrontació al carrer", ha sentenciat.

Summary: Cs pressiona Torrent perquè celebri una ronda de contactes per trobar un candidat a la investidura


El conseller d'Economia i Coneixement, Santi Vila, creu que "tensionar els bancs o dinàmiques de boicot comercial no són la millor manera de fer-se sentir". Amb aquestes paraules Vila ha qüestionat la proposta de Crida per la Democràcia que insta a una retirada massiva d'efectiu aquest matí a retirar diners en efectiu dels "cinc principals" bancs i fer-ho "prioritàriament" de 8 h a 9 h o "durant tot el matí" d'aquest divendres. El conseller d'Economia ha assegurat, a través del seu compte de Twitter, que "posar en risc l'economia és sempre un autogol".

Summary: Santi Vila: "Tensionar els bancs o dinàmiques de boicot comercial no són la millor manera de fer-se sentir"


El govern espanyol no espera cap "reacció negativa" de l'administració de Donald Trump a la taxa Google que vol aprovar dimarts. Així ho ha explicat la ministra d'Economia, Nadia Calviño, a la seva arribada a Brussel·les on ha defensat que tant aquest projecte de llei com el de la taxa Tobin per a transaccions financeres estan "alineades" amb les accions a escala europea. Tot i això, Calviño ha avançat que preveuen un sistema "similar" al francès on les companyies afectades per la taxa Google no paguin l'impost fins a finals d'any per "donar temps a veure com evoluciona la negociació" en l'àmbit internacional respecte la fiscalitat dels serveis digitals. "Hi ha diversos països europeus que ja la tenen, no som els primers", ha defensat. Calviño ha afirmat que la coneguda com a taxa Google pretén que les empreses de serveis digitals paguin impostos "allà on es genera el valor afegit". "És a dir, en general on es produeixen les dades", ha puntualitzat. Contactes amb Washington  La ministra d'Exteriors, Arancha González Laya, també des de Brussel·les ha assegurat que el govern de Pedro Sánchez ha informat dels nous impostos als Estats Units "en interès de la transparència". "Aquest impost s'està fent de manera transparent i no discriminatori", ha defensat, remarcant que no va dirigit a cap empresa en concret. Per la seva banda, la ministra d'Economia ha insistit que continuen treballant "constructivament" a escala internacional i europea per un acord sobre el règim fiscal del sector digital, però "sense renunciar" a prendre mesures en l'àmbit estatal.

Summary: El govern espanyol no espera cap "reacció negativa" de Trump a la taxa Google que vol aprovar dimarts


El ministre argumenta que els diners no es poden demanar ara per pagar la paga extraodinària de l'estiu  ACN Madrid.-El ministre d'Hisenda en funcions, Cristóbal Montoro, ha admès que l'Estat ha de liquidar al juliol els 1.400 milions que deu a Catalunya en concepte del finançament del 2014, i ha obert la porta a fer avançaments a la Generalitat abans d'aquesta data perquè pugui atendre a les seves obligacions, però només en casos "especificats" i "justificats". Segons Montoro, entre aquests casos no s'hi pot comptar ara el pagament de la paga extra dels funcionaris del juny perquè "estem al març" i el Ministeri d'Hisenda no pot "atendre" a pagaments de la Generalitat a mesos vista. "No se'm pot demanar diners per pagar una paga extraordinària d'aquí a tres o quatre mesos", ha dit a tall d'exemple.  Respon d'aquesta manera a la carta que el departament d'Economia d'Oriol Junqueras va enviar a principis de març al Ministeri on li demana un avançament de 700 milions d'euros prorratejat entre gener i juny. Aquests 1.407,38 milions d'euros estan pendents de liquidació del sistema de finançament del 2014 i el Ministeri els ha de transferir a la Generalitat aquest 2016 per la diferència entre el creixement que havia calculat (0,8%) i el que es va produir realment (1,4%). El ministre ha admès que les comunitats autònomes tenen "dret" a rebre aquesta liquidació positiva. "Són els seus diners. No és diner procedent del FLA", ha dit, però ha recordat que l'Estat fa aquesta liquidació "al juliol". Amb tot, ha apuntat que l'executiu espanyol pot atendre les peticions d'avançament per part de les comunitats autònomes "per finançar la seva tresoreria", però ha posat en qüestió la possibilitat d'avançar aquests pagaments abans de l'estiu a menys que sigui un cas "justificat".  "Tot té els seus terminis i òbviament no puc fer una liquidació discrecional de crèdit públic, sinó que l'he de fer pautat", ha dit el ministre en funcions. A més, ha advertit que en el cas de fer avançaments "sempre" han d'estar "especificats i justificats".  Ha citat com a exemple que no estaria justificat que li demanessin un avançament per poder pagar la paga extra dels treballadors de la Generalitat de l'estiu. "No, perquè estem al març. Això correspon fer-ho al seu moment però no se'm pot demanar diners per pagar una paga extraordinària d'aquí a tres o quatre mesos", ha dit. Per Montoro, la l'obligació de la Generalitat de pagar la paga extra dels funcionaris "no és motiu" per reclamar un avançament al Ministeri: "No puc atendre pagaments a mesos vista", "sinó pagaments pendents i els han de justificar per tenir aquests avançaments", ha reiterat.  Segons el ministre en funcions, fer el contrari i avançar aquests diners implicaria introduir al sistema un element de "discrecionalitat" vers Catalunya que "evidentment no existeix".

Summary: Montoro obre la porta a avançar fons a la Generalitat per a casos "especificats" i "justificats"


La coordinadora nacional del PDeCAT, Marta Pascal, ha volgut marcar distàncies aquest dilluns amb CDC arran de la investigació del 3% i l’inici del judici pel cas Palau, i ha assegurat que al PDeCAT “la corrupció li fa fàstic”. “La corrupció és una pràctica absolutament indesitjable i tot allò que sigui flirtejar amb ella no té cabuda dins el PDeCAT”, ha insistit Pascal, que ha defensat “l’honestedat” i “transparència” de la nova formació hereva de Convergència. De fet, la coordinadora nacional ha evitat comentar la “rumorologia periodística” que vincula CDC amb la corrupció i les noves informacions que esquitxen l’exconseller i exgerent de CDC Germà Gordó. “Només valorarem sentències fermes”, ha puntualitzat Pascal, que ha negat que en el sí del PDeCAT s’hagi tractat el judici a Fèlix Millet i Jordi Montull. “No n’hem parlat. Se’ls acusa de delictes molt greus i espero que la justícia faci la seva feina de forma àgil i clara”, ha comentat.

Summary: Pascal posa distància amb CDC i assegura que al PDeCAT “la corrupció li fa fàstic”


El jove que havia desaparegut el passat 29 de desembre a Santa Coloma de Gramenet (Barcelonès) l'han trobat sa i estalvi aquest divendres. Segons han informat els Mossos d'Esquadra, el noi ha estat trobat aquest matí i ja es troba amb la seva família. El jove es diu Òscar i té 21 anys. En el moment de la desaparició, els Mossos van sol·licitar a través de Twitter l'ajuda ciutadana per poder localitzar el desaparegut.

Summary: Troben sa i estalvi el jove de 21 anys desaparegut el 29 de desembre a Santa Coloma de Gramenet


Les intenses pluges que han caigut aquest diumenge a la ciutat de Tarragona, amb registres d’uns 100 litres per metre quadrat, han tornat a afectar el barri del Port. Aquesta zona ja va acumular nombroses incidències dimarts passat arran d’una altra tempesta. Aquest dilluns la zona s’ha tornar a llevar amb locals, baixos, pàrquings i vehicles inundats, tot i que les afectacions han estat menors. La indignació entre els veïns va en augment i n’hi ha que es plantegen interposar una demanda col·lectiva contra l’Ajuntament per les deficiències del clavegueram. El temporal ha fet que el riu Francolí baixi més carregat que de costum i ha deixat incidències arreu del Camp de Tarragona. En menys d’una setmana el barri del Port, a Tarragona, ha tornat a patir els efectes de les pluges. Al carrer Smith aquest diumenge a la nit s’hi va acumular més de mig metre d’aigua i aquest dilluns els veïns i comerciants s’han hagut de tornar a arremangar per netejar la zona. “Això passa cada vegada més sovint i reclamem que hi hagi una solució definitiva”, ha explicat Vanessa Pont, que té un taller familiar al carrer. A l’interior d’aquest establiment l’aigua va arribar a una altura d’uns 60 centímetres i ara hauran de llençar molt material a les escombraries.  Una veïna del número 28, Lucila Rodríguez, ha explicat que anit l’aigua li arribava fins als genolls, que l’escala s’ha omplert “de merda” i que l’ascensor s’ha tornat a quedar fora de servei. Aquesta tarragonina ha apuntat que uns quants veïns s’estan agrupant per fer una demanda col·lectiva i ha ironitzat que les asseguradores potser els faran “un dos per un”. I és que els problemes d’inundacions s’estan convertint en habituals cada vegada que plou a la zona. El clavegueram no dona a l’abast i l’aigua de la pluja es barreja amb aigües fecals. Arran de l’aiguat de dimarts passat, per exemple, una màquina va retirar durant tres dies fins a 800.000 litres d’aigua acumulats de l’interior d’un pàrquing del carrer Castaños. Aquest dilluns, però, l’aparcament només presenta alguns tolls.  Com la setmana passada, l’aigua també ha entrat als vehicles estacionats al carrer. La majoria s’engeguen, però alguns hauran de passar pel taller. Un mecànic que viu a la zona, Toni Puente, donava aquest matí un cop de mà als residents afectats. “L’aigua ha inutilitzat els elements electrònics i ha malmès la centraleta. Caldrà gastar molts diners per reparar-ho”, ha explicat mentre inspeccionava un dels turismes danyats. Puente també ha exigit solucions perquè “no pot ser que un barri s’inundi cada dos per tres”.  Segons ha informat l’Ajuntament, cap a tres quarts de deu de la nit d’aquest diumenge es va tallar l'accés al trànsit al polígon Francolí i als ponts d'accés al Serrallo per l'acumulació d'aigua. La circulació s'ha restablert progressivament al llarg de la matinada. L’avinguda del President Tarradellas també ha estat tallada durant diverses hores. Durant tota la nit s'ha tingut constància de l'aixecament de tapes del clavegueram a diferents zones de la ciutat com els carrers Reial, Castaños, Comerç, Zamenhoff, Francolí, Beethoven, Bloc Uruguai i Estanislau Figueras.  Abans de las una de la matinada s’ha rebut l’avís de la caiguda de part d’un mur de contenció a la vorera al carrer Mestre Benaiges.  Poc després de les cinc de matinada s'ha tingut constància de l'aparició d'un forat a la vorera del passeig de la Independència. La via es va senyalitzar per evitar incidències. També es té constància de la caiguda d’arbres als carrers Ritort i Faus i Joaquima Vedruna. Aquest matí s'estan retirant arbres caiguts als carrers Baix Camp i al Vial J. Bryant, que han comportat afectacions al trànsit. A més, aquest dilluns al matí tècnics de l'Institut Municipal d'Educació s'han desplaçat a les escoles Ponent, Pràctiques i Tarragona, on s'hi ha detectat presència lleu d'aigua. Malgrat tot, les classes han començat amb normalitat en tots els centres, segons l’Ajuntament.  Incidències a Reus, Salou i Cambrils Després dels aiguats de la setmana passada, Salou (Tarragonès) ha registrat menys incidències arran de les darreres pluges. Aquest diumenge el barranc de Barenys va baixar amb força quantitat d'aigua i es va desbordar perquè no la va poder absorbir. Tot i això, la riera estava neta del darrer xàfec i els veïns, previnguts, per la qual cosa no hi ha hagut cap vehicle afectat per aigua o fang. Les feines de neteja s'han centrat al barri de la Salut. A Reus, aquest diumenge a la nit es van registrar diverses acumulacions d'aigua que van obligar a tallar alguns vials de forma temporal. A l'avinguda de Marià Fortuny amb el camí de Tarragona, inundat, es va haver de donar pas alternatiu durant unes hores; a l'avinguda de Josep Pla va quedar un vehicle atrapat per l'aigua, com també va passar al carrer de la Cambra de Comerç; o la rotonda de l'autopista a la T-11, que va quedar plena d'aigua.  D'altra banda, al carrer de Josep Maria Prous i Vila s'ha produït un incident quan han sortit espurnes d'uns cables elèctrics aeris i una dotació de Bombers s'ha fet càrrec de la situació. Alguns grups semafòrics també s'han vist afectats pels aiguats i han interromput el servei a l'avinguda de Salou amb el carrer de mossèn Josep Paniello i a l'avinguda de Pere el Cerimoniós amb Jaume I. A Cambrils, el gual de la riera de Riudoms continua tallat aquest dilluns al matí a l’altura del camí de Vilafortuny i del barri del Molí de la Torre perquè continua baixant aigua i fang. Es dona la circumstància que diumenge a la nit ja havia plogut més de 100 litres per metre quadrat a la serralada de la Mussara, capçalada d’aquesta riera, i l’acumulació d’aigua fa que encara no hagi cessat del tot.  A banda d'això, al municipi, on es van recollir prop de 46 litres per metre quadrat al voltant de les vuit del vespre, la intensitat de pluja va fer que punts baixos del municipi quedessin inundats. És el cas dels ponts i passos inferiors a la via del tren o l'avinguda Diputació. Un pi d'una gran alçada que va caure a la calçada al carrer de les Quetgles va fer que la policia local hagués de tallar la circulació. També es va produir el desplaçament de diversos contenidors de recollida de brossa per la força de l'aigua i l'enllumenat públic de la ciutat va deixar de funcionar en punts del barri del Prat d'en Fores. A partir de les nou del vespre, quan l'aigua va frenar, i amb el funcionament de les bombes extractores de la xarxa pluvial, la majoria d'inundacions van desaparèixer. Al Priorat, Pradell de la Teixeta va registrar 18 trucades al 112 fins a les onze de la nit. La incidència més destacada ha estat una esllavissada d'un marge de pedra seca de la carretera que va cap a la Torre de Fontaubella. La runa ha anat a parar a un dels carrils de la carretera, que ha quedat bloquejat. Baixos i garatges afectats a Valls A l'Alt Camp i la Conca de Barberà, malgrat haver-se registrat més de 100 litres per metre quadrat de precipitació acumulada en les darreres 24 hores -fins a les deu d'aquest matí-, les incidències han estat menors. A Valls hi ha hagut alguns baixos i garatges afectats. La carretera de Montblanc, que travessa la ciutat, es va haver de tallar al trànsit. A primera hora d'aquest dilluns ja s'ha reobert. També va quedar afectada la carretera d'Aiguamúrcia, per on discorre el riu Gaià, que anava carregat d'aigua i va arribar a superar la calçada, sense majors conseqüències que vegetació per terra i algun contenidor desplaçat. A Santa Coloma de Queralt, a la Conca de Barberà, s’han registrat 115 litres per metre quadrat i a la capital de comarca, Montblanc, 107. Tot i la quantitat de pluja acumulada, a la Conca no hi ha hagut cap desperfecte remarcable, segons han confirmat fonts del Consell Comarcal.  Talls de trànsit en rieres i passos subterranis al Baix Penedès  Al Baix Penedès, l’acumulació d’aigua al Vendrell ha provocat el tall de trànsit a la riera de la Bisbal al seu pas pel nucli de Sant Salvador, amb algunes inundacions als carrers propers a l’espai natural de les Madrigueres. Al nucli del poble també s’ha interromput el trànsit a l’altura del torrent del Lluc amb la riera de Sant Salvador, i durant la nit la Policia Local ha hagut de tallar el pas sota la via del tren que hi ha prop de la riera de la Bisbal. En aquests dos últims casos, les brigades de neteja tenen previst treballar a la zona tot el matí per desbrossar les restes d’arbres arrossegades pel temporal. Al municipi del Montmell han caigut fins a 133 litres per metre quadrat.

Summary: Les pluges tornen a inundar el barri del Port de Tarragona i incrementen el cabal del riu Francolí


Cares somrients i molta emoció aquest dimarts al matí a la parròquia de Sant Sadurní de Salelles (Bages). El motiu no ha estat una missa, sinó el retorn del retaule barroc a les dependències parroquials després que una sentència del Jutjat Contenciós Administratiu número 3 de Barcelona posés punt i final a un litigi de set anys entre l'Ajuntament de Manresa i la parròquia i els seus fidels que volien tornar a veure la peça original al lloc d'on la van fer desaparèixer durant la Guerra Civil. El rector de la parròquia, Manuel López, ha destacat que un cop recol·locat el retaule s'establiran horaris de visita perquè tothom que ho desitgi el pugui veure.  El proper dissabte 9 d'abril s'organitzarà un acte a mode de benvinguda pública del retaule. Nervis entre els veïns que aquest dimarts s'han acostat a la parròquia de Sant Sadurní de Salelles per l'arribada del camió que transportava les peces que conformen el retaule de l'església. Un cop les portes del vehicle s'han obert i els presents han començat a intuir el retaule embolicat per parts, els somriures han començat a aparèixer. "Tants anys lluitant, fins que no el vegi col·locat no m'ho acabaré de creure", ha relatat la presidenta de l'Associació Pro-Retaule, Rosa Fargas. L'esperança no s'havia arribat a perdre mai, ha explicat la presidenta, "però calia lluitar fins al final i no defallir". Fargas ha volgut recordar tots aquells que ja no hi són, però que han empès perquè el retaule hagi pogut retornar a Salelles. Des d'aquells que el van salvar de la crema durant la Guerra Civil, fins a aquells que han quedat pel camí en aquests darrers vuit anys de litigi amb l'Ajuntament de Manresa perquè el retaule es trobava al museu.  Rosa Fargas i altres membres de l'associació no s'han mogut de davant el camió mentre els operaris anaven entrant una a una totes les peces que conformen el gran retaule barroc. Somriures de satisfacció i alguna llàgrima d'alegria s'han vessat per les galtes d'algunes de les persones grans que no s'han volgut perdre la cita pensant que finalment podran veure el retaule recuperat en la seva màxima esplendor.  Una intervenció acurada Pep Paret és el coordinador especialista d'escultura i pintura sobre fusta del Centre de Restauració de Béns Mobles de Catalunya. Ell ha estat l'encarregat de la conservació i restauració de l'obra d'art i ha explicat que ha intentat dotar el retaule d'una estructura arquitectònica que permetés mostrar les peces que hi havia exposades al museu. És precisament en el seu context originari, ha explicat el conservador, que les obres prenen significat. Paret ha explicat que han utilitzat fusta de cedre per a la reconstrucció de l'estructura i que han pogut treballar gràcies a fotografies del retaule de l'època, algunes de les quals encara pengen de les parets de l'església.  "Hem recreat els volums, no les formes", ha concretat Pep Paret. La voluntat, doncs, no ha estat realitzar una còpia d'allò que hi havia, sinó que s'ha pretès "imitar sense copiar". Per això, per una banda no s'ha realitzat cap talla ni s'ha policromat cap peça i això ha provocat que es vegi molt clar quines són les parts noves i quines són les originals.  Caldrà encara un parell de dies per poder veure el retaule en la seva totalitat, tot i que els experts ja hi han estat treballat durant l'últim mes. Per la pèrdua d'alguns elements, el retaule no es podrà veure en la seva totalitat, però sí en un 90%. Durant la seva col·locació, s'avançarà uns centímetres respecte la paret per poder-ne controlar la conservació.  Visibilitat de l'obra Un altre dels artífex de la recuperació del retaule ha estat el rector de la parròquia, Manel López. El mossèn ha assegurat que la difusió de l'obra està garantida i la seva voluntat és obrir el retaule a tots aquells que el vulguin visitar. Per això hi haurà tres persones del poble que tindran les claus de l'església i, a hores concertades, obriran el recinte perquè els interessats en puguin gaudir i no s'hagi de visitar només en hores de missa. Les visites seran gratuïtes i s'acceptarà la voluntat. El recinte també s'obrirà a les escoles que ho vulguin.  Dissabte dia 9 a les sis de la tarda se celebrarà l'acte públic de benvinguda del retaule. Amb motiu de l'efemèride s'està organitzant una processó des del cementiri, per pregar per les persones que han desaparegut però que han treballat pel retorn del retaule, i després s'arribarà a l'església per oficiar una missa. S'espera que sigui un acte concorregut i hi han estat convidades totes les autoritats. La intervenció té un cost de 24.000 euros. El rector ha explicat que aquest muntant engloba el preu de l'assegurança, les obres per col·locar l'alarma, la reixa, el trasllat i la restauració de l'obra. Fins ara, les donacions de fidels i empreses de la zona ja han permès recollir 9.000 euros. El 30 d'abril venç un primer pagament de 12.000 euros que confien poder cobrir gràcies a les aportacions desinteressades de veïns i altres empreses.

Summary: Satisfacció entre els veïns de Salelles pel retorn del retaule del Roser 80 anys després


El Govern ha decidit prorrogar automàticament els carnets de famílies nombroses i monoparentals, segons ha explicat el conseller de Treball, Afers Socials i Famílies, Chakir el Homrani. Així, els títols que caduquin abans del 31 de maig seran renovats automàticament per un any, mentre els que ho facin entre l'1 de juny i el 31 d'octubre ho faran per sis mesos. Del total de títols de famílies nombroses, més de 35.000 havien de ser renovats en aquest període, mentre que en el cas de les monoparentals, ho havien de fer gairebé 20.000. L'Associació de Famílies Nombroses de Catalunya (Fanoc) ja havia demanat al Departament de Treball, Afers Socials i Famílies que es prorroguessin automàticament un any els títols de família nombrosa que hagin caducat i s'hagin de renovar durant la vigència de l'estat d'alarma.

Summary: El Govern prorroga automàticament els carnets de famílies nombroses i monoparentals


El grup parlamentari d’ERC ha presentat una proposta de resolució al Parlament per reclamar la creació d’una comissió d’investigació del projecte Castor i les injeccions de gas que es van relacionar amb els terratrèmols que van patir municipis de les Terres de l’Ebre i les comarques del nord de la costa del País Valencià. Els republicans pretenen que la comissió serveixi per insistir en la “necessitat”  que l’empresa responsable del projecte “no cobri la indemnització de 1.300 milions d’euros”. Per al diputat d’ERC Lluís Salvadó, diversos informes, sentències i investigacions “han posat de manifest que hi va haver greus negligències per part de l’Estat i de l’empresa”, i una comissió d’investigació podria ajudar a assenyalar els responsables, evitar els costos econòmics i accelerar-ne el desmantellament de la planta. De fet, Esquerra ja prepara un llistat de possibles compareixents a la comissió, on hi podria haver l’empresari Florentino Pérez, que lidera el conglomerat empresarial que està darrere del projecte.

Summary: ERC demana al Parlament la creació d’una comissió d’investigació del projecte Castor


Eufòria i música a Palamós (Baix Empordà) on aquest diumenge ha caigut de forma íntegra el 23059, guardonat amb un cinquè premi de la grossa de Nadal que ha deixat 10,2 milions d'euros (MEUR). On s'ha viscut amb més entusiasme ha sigut al bar Bon Cremat d'aquesta localitat, un dels establiments on s'ha venut. "Avui és el dia més feliç de la meva vida", ha afirmat el propietari, que ha obert expressament el negoci per celebrar-ho amb els clients i on no hi ha faltat la música d'una guitarra, nadales i cava. Aquest és un número amb història al poble, se'l coneix com 'el dòlar' i fa més de quaranta anys que es ven íntegrament a la localitat. El bar l'havia adquirit a l'administració de loteria número 1 de Palamós, on també s'ha venut per finestra. Algunes sèries i participacions també s'han repartit a una llibreria de Calonge i a una farmàcia de Palafrugell. Nadales improvisades a toc de guitarra i molta eufòria i alegria és el que s'ha viscut aquest diumenge davant el bar Bon Cremat de Palamós (Baix Empordà) situat el carrer hospital i molt a prop del centre sanitari. Desenes de clients s'hi han concentrat per celebrar que els havia tocat 6.000 euros per dècim amb el número 23059, guardonat amb un cinquè premi de la grossa de Nadal. "No em pensava que ens tocaria a nosaltres", explicava un dels aplegats mentre s'abraçava amb amics.  El propietari del bar, en Joan, estava eufòric i assegurava, entre abraçades i petons, que aquell "era el dia més feliç de la seva vida". Creu que el número ha quedat molt repartit perquè molts dels seus clients són de fora de Palamós que hi van a esmorzar o dinar perquè treballen a la zona. En el seu cas, ha repartit molts dècims entre la família. Precisament avui el bar estava tancat per vacances i els ha enganxat amb les neveres parades. "Hem tret la beguda d'on hem pogut per celebrar-ho", ha afirmat l'amo de l'establiment.  El número conegut com 'el Dòlar'  El 23059 és un número amb història a Palamós. Des de fa més de 41 anys que es ven de forma íntegra per Nadal i durant la resta de l'any perquè compta amb abonats que hi juguen cada setmana amb el sorteig de la Loteria Nacional. Un d'ells és en Jordi, veí de Palamós, que aquest diumenge ha passat per l'administració número 1 d'aquesta localitat, coneguda com Cal Espadaler, on s'ha venut per finestreta. "Hi jugo des que tenia 18 anys perquè coincidia que la colla que jugàvem al futbol vam començar a comprar-lo al bar el Dòlar", detalla aquest client fidel. El bar era el punt de trobada i des de llavors que van seguir jugant-hi. I afortunadament, ha estat persistent fins ara, fins i tot quan fa uns deu anys l'establiment va tancar. A partir de llavors, el va seguir demanant a l'administració. "S'ha de ser tossut i el seguiré jugant", afegeix. Quan se li pregunta què farà amb els diners, ho té clar: "De moment els posaré al banc, que he de preguntar com s'ha de fer perquè no m'havia tocat mai res i a gaudir del Nadal i a fer uns bons Reis".  Al seu costat somriu amb satisfacció el propietari de l'administració, en Lluís Espadaler, la segona generació des que els seus pares van obrir-la fa més de quatre dècades. "Estem molt contens perquè hem repartit els 1.700 dècims i un total de 10,2 milions d'euros (MEUR)", ha detallat. Un 40% dels dècims premiats s'han venut per finestreta i el 60% restant ha anat també a dos establiments més com és la llibreria Dalmau de Sant Antoni de Calonge (Baix Empordà) i la farmàcia Camp d'en Prats de Palafrugell (Baix Empordà). Aquesta última n'ha venut participacions.  Al llarg del matí moltes persones s'han acostat fins a l'administració per felicitar-los i els afortunats han compartit abraçades i coves de cava. La Maria José, de més de 80 anys, ho ha fet acompanyada de la filla, néts i besnéts. "El número ja l'agafava el meu cunyat, que s'ha mort fa uns anys i vam estar a punt de deixar-lo", admet. En el seu cas, només el compraven per Nadal, juntament amb dues germanes seves, que també tenen un dècim cadascuna.  Palamós no ha estat l'única població gironina on hi ha hagut sort amb el sorteig de Nadal d'aquest diumenge. On també hi ha hagut una pluja d'euros ha estat a Ripoll on s'han venut 33 sèries i un dècim el tercer premi ( el número 00750) que han deixat més de 16,5 MEUR. El número també s'ha venut a altres localitats catalanes com Mollerussa i Sort.

Summary: Eufòria i música a Palamós on han caigut 10,2 MEUR amb un cinquè premi venut íntegrament


La consellera de Salut, Alba Vergés, ha reconegut que la capacitat de llits d'UCI als hospitals catalans "està al límit". En declaracions a Catalunya Ràdio, Vergés ha apuntat que la velocitat d'entrada de pacients greus als hospitals "és més alta que la velocitat de sortida" i això fa que vagi augmentat la capacitat ocupada. Tot i això, ha assegurat que els centres ho estan fent "molt bé" i que s'està mobilitzant tot el personal possible. En aquest sentit, ha reclamat a l'Exèrcit que més enllà d'ajudar en tasques de muntatge d'instal·lacions hi col·labori posant a disposició metges i infermeres de la UME. D'altra banda, Vergés ha afirmat que "algun tipus e confinament" s'haurà de mantenir passada la Setmana Santa. Sobre les residències, Vergés ha explicat que les morts que dona la conselleria són les oficials i dins d'aquestes estan "moltes" de les 362 que s'han produït a residències, tot i que ha indicat que "potser algunes" no hi figuren perquè no han entrat al circuit sanitari. La consellera ha reconegut que "pot créixer molt" la xifra de gent gran que viu en una residència i que mor per coronavirus perquè són "més vulnerables".  En aquest sentit, ha assegurat que existeix la possibilitat per a les famílies d'endur-se al resident a casa a fer el confinament i ha afegit que és més "desitjable" que, en tot cas, hi hagi transmissió familiar però no a la residència, on la població resident es més gran i, per tant, més vulnerable. Sobre el fet que calgui fer el test i que aquest doni negatiu per coronavirus per poder endur-se el familiar a casa, Vergés ha afirmat té coneixement que es pot fer sense aquest test i ha apuntat que cal mirar el protocol "i revisar el que calgui" si s'estan donant problemes.  Vergés ha reconegut també que la xifra de positius és "molt superior a la que hi ha testada" però ha defensat que es fan entre 1.500 i més de 3.000 proves diàries que permeten tenir "bones xifres" per seguir l'evolució de l'epidèmia. En aquest sentit, ha afirmat que la tendència "disminueix" i que les mesures de confinament "funcionen".  Sobre l'hospital temporal Fira de Barcelona, ha apuntat que es posarà en marxa aquesta setmana i que ara s'estan fent trucades per tenir el personal a punt. D'altra banda, ha negat que s'hagi aturat l'hospital de campanya que s'estava muntant en una pista d'atletisme a Sabadell i ha afegit que el que s'ha fet és canviar la forma en que s'havia de muntar per intentar que s'assembli el més possible a un hospital normal. "De cap manera està aturat", ha dit.  Ajuda de l'exèrcit La consellera s'ha referit també a l'ajuda que ofereix l'Exèrcit i els ha demanat que el que caldria són metges i infermeres, "no només persones de muntatge i logística". "Necessitem mans", ha manifestat. Vergés ha explicat que han tractat aquesta qüestió arran de l'oferiment que es va fer a Sabadell per muntar l'hospital de campanya i ha recordat que a les unitats de l'UME hi ha personal sanitari.  3.468 professionals donen positiu i es registren morts La consellera ha explicat que hi ha 3.468 professionals sanitaris que han donat positiu per coronavirus i que també té constàncies d'algunes morts. Ha detallat que aquest dilluns es va produir una defunció a Lleida d'un metge que prestava servei a diferents pobles i que també li consten persones de l'àmbit privat que han mort.  La consellera ha garantint que "estan arribant" tests ràpids i que es van distribuint però ha insistit que la prova que dona garanties sobre un negatiu per coronavirus són les PCR i que són aquestes les que s'han de fer per garantir que un professional sanitari pot tornar a treballar. Sobre els testos, ha afirmat que "ajudaran però no ho són tot". Pel que fa si s'apliquen criteris de priorització entre els malalts, Vergés ha assegurat que els professionals actuen com ho fan sempre i que es tenen en compte els antecedents de salut per preveure l'evolució del pacient. "Haurem de decidir segons les possibilitats de bona evolució que tinguin els pacients, i aquí hi entra tot", ha manifestat, al temps que ha reconegut que l'edat és un dels criteris emprats.  Per últim, Vergés ha apuntat que quan passi la Setmana Santa "continuarà el confinament", tot i que sense especificar de quina manera. "Potser no total però haurem de continuar protegint els més vulnerables i això encara serà per llarg", ha declarat.

Summary: Vergés reconeix que la capacitat de llits d'UCI està "al límit" i demana a l'Exèrcit que ajudi amb metges i infermeres


L'Ajuntament de Barcelona i la Junta Constructora de la Sagrada Família han formalitzat aquest dimecres l'entrega de la llicència d'obres, després que la Junta Constructora de la basílica hagi pagat els 4,6 milions d'euros corresponents a impostos i taxes associats al permís. Després de dos anys de negociacions, el consistori i la Junta Constructora de la basílica finalitzen, així, el procés de regularització de la construcció en la seva verticalitat. La llicència d'obres, però, no inclou qüestions pendents com l'escalinata de la Glòria, que amenaça diversos habitatges. Sobre les qüestions pendents, el president de la Junta Constructora del temple, Esteve Camps, ha confiat que aquest primer acord obri una nova etapa per resoldre aquesta segona fase, mentre que la tinenta d'alcaldia d'Urbanisme, Janet Sanz, ha apuntat que qualsevol solució s'haurà de debatre amb els veïns i haurà de garantir la sostenibilitat i el dret a l'habitatge.

Summary: L'Ajuntament de Barcelona entrega la llicència d'obres a la Sagrada Família més de 130 anys després de començar-les


L'església de Sant Joan Baptista del Palau d'Anglesola (Pla d'Urgell) ha estat tancada de forma temporal al públic perquè s'ha desprès una part del fals sostre. Segons el mossèn Climent Capdevila els fets van tenir lloc dissabte entre el migdia i la tarda ja que quan va entrar al temple per oficiar la missa del vespre ja hi havia el forat amb el despreniment de runa en un lateral del cor. No hi va haver danys personals i tècnics municipals van apuntalar la zona afectada. Aquest dilluns al matí s'ha visitat l'església amb personal del Bisbat de Solsona per fer un primer balanç dels danys. L'església data del 1802 i en els darrers anys s'havia intervingut a la teulada que hi ha per damunt del fals sostre. L'Ajuntament té previst oferir locals municipals als feligresos com a alternativa per poder celebrar les misses fins que es resolgui la incidència.   Mossèn Capdevila ha explicat que l'esfondrament es va produir dissabte ''per sorpresa'' quan no hi havia ningú al temple. En aquest sentit, ha assenyalat que l'estructura ''no ha quedat malmesa'' i que només s'ha vist afectada una ''petita part'' del fons del cor que és on s'ha acumulat tota la runa del fals sostre que s'ha desprès. El mossèn calcula que el despreniment va passar entre el migdia i la tarda de dissabte ja que quan van anar al temple per oficiar la missa del vespre ja es van trobar els desperfectes amb la pols en suspensió que s'acumulava al mobiliari i que feia deduir que ''no devia fer masses hores que havia passat''. L'església és d'estil neo barroc i data del 1802. En els darrers anys s'havia reformat la façana lateral i al 2014 va tenir lloc una important intervenció a la teulada que hi ha per damunt del fals sostre. Ara s'havia projectat reformar la façana principal i també el terra del temple però ha sorgit el contratemps d'aquest esfondrament que caldrà abordar en primer lloc. Mossèn Capdevila ha remarcat que farà falta l'ajut de ''totes les institucions'' per finançar l'obra que pot ''suposar un cost elevat''. En qualsevol cas, l'església queda tancada de forma temporal al públic i des de l'Ajuntament s'oferiran locals municipals alternatius per poder oficiar les misses. L'alcaldessa accidental, Maite Teixidó, ha assegurat que el consistori està predisposat a ''col·laborar amb el que faci falta''. En aquest sentit, ha explicat que no recorden que mai hagués passat una incidència així ''de repent'' com la que ha tingut lloc ara i ha afegit que fa uns anys, quan es van planificar les obres de l'església es va acordar que el més ''primordial'' era fer la teulada nova i que ara es volia abordar la façana principal.  Tècnics del Bisbat de Solsona, juntament amb els operaris municipals, faran una avaluació dels danys per veure quines obres caldrà fer ara, el cost que tindran i determinar així el temps que l'església haurà de romandre tancada.  La del Palau d'Anglesola és la sisena església que ha de tancar a les terres de Ponent per problemes estructurals als edificis després de la d'Alpicat, Algerri, Rosselló, la Granja d'Escarp i Almenar.

Summary: Tanquen l'església del Palau d'Anglesola per l'esfondrament d'una part del fals sostre


Renfe va deixar abandonats aquest dilluns a la mitjanit més d'una vintena d'usuaris de la línia R16, que uneix Barcelona amb Tortosa, després de suspendre sense avisar l'últim comboi de la jornada que sortia en direcció a les Terres de l'Ebre. Tot i que empleats havien reiterat als viatgers que, malgrat el retard acumulat, el tren que havia de sortir tres minuts després de les nou de la nit acabaria prestant servei, dues hores i mitja després l'anunci va desaparèixer de les pantalles de l'estació de Sants sense cap avís per megafonia ni cap treballador de la companyia que donés explicacions. El gestor del servei de Rodalies per encàrrec de la Generalitat s'ha disculpat i s'ha escudat en problemes de rotació de material per les protestes. Fonts de Renfe consultades per l'ACN ha assenyalat que els problemes circulatoris provocats pels talls de via durant les protestes per la sentència del procés i la dificultat en la "rotació de material" van impedir que sortís l'últim tren del dia que connecta Barcelona amb les Terres de l'Ebre. La companyia, que aquest dilluns al vespre es vantava en un comunicat d'haver pogut garantir el servei de trens de llarga distància pel mateix corredor mediterrani per on transcorre l'R16, ha explicat que va optar per escurçar el trajecte i prestar només el servei entre Tarragona i Tortosa. En canvi, sí que va cobrir el trajecte el tren de la línia R15 fins a Reus, que havia de sortir a dos quarts i tres de nou però que va acabar marxant una hora i mitja després. Una decisió que, en cap moment, es va comunicar als usuaris –incloent persones grans, menors i turistes, entre d'altres-, que van esperar infructuosament fins gairebé la mitjanit la sortida del comboi. La supressió del tren, cap a dos quarts de dotze, no va ser anunciada. Tampoc cap empleat de Renfe va comparèixer ni va donar explicacions sobre la causa o per donar possibles solucions als afectats. Tot i les queixes d'alguns d'ells, treballadors d'informació de llarga distància es van limitar a oferir la possibilitat de quedar-se a l'estació, amb el permís de les forces policials que l'ocupaven, fins la sortida del primer tren a la matinada o optar per arribar a Vilanova i la Geltrú, llogar un taxi i reclamar les despeses posteriorment. La majoria es van veure obligats a buscar allotjament en hotels o domicilis de familiars i coneguts. "Ens vam equivocar, però s'han de tenir en compte les circumstàncies. Vam tenir problemes al matí a l'aeroport, a passeig de Gràcia i, a la tarda, a Vila-seca. Va ser pel compendi de talls de tot el dia", ha defensat un portaveu de Renfe, que també ha demanat "disculpes" en nom de la companyia i ha animat els afectats a presentar reclamacions.

Summary: Renfe abandona usuaris a Sants aquest dilluns a la mitjanit després de suspendre l'últim tren de l'R16 sense avisar


L'Associació Empresarial de l’Hospitalet i el Baix Llobregat (AEBALL), PIMEC, CCOO i la UGT, han presentat aquest matí un manifest conjunt amb un seguit de consideracions i compromisos per afavorir la consolidació del progrés econòmic i social a la comarca del Baix Llobregat davant el que consideren l'actual clima d'incertesa política. Al manifest, els signants alerten que l'actual situació pot posar en perill la recuperació econòmica i fan una crida "al diàleg i la negociació" per crear un clima de confiança que garanteixi les inversions, la producció i el treball estable i amb valor afegit. Després de recordar que les empreses necessiten "estabilitat i previsibilitat" per seguir sent el motor econòmic de la comarca, els quatre agents "es comprometen des de les seves profundes conviccions democràtiques a construir un clima social adient" per contribuir als espais de diàleg institucional i propiciar solucions polítiques negociades.  El manifest reivindica el paper del Baix Llobregat com a territori d’acollida, d’inclusió i de cohesió social en la diversitat. A més, recorda que aporta l'11% del PIB català i que el seu teixit empresarial ja compta amb gairebé 22.000 empreses registrades, de les que un 74% són microempreses amb menys de 5 persones treballadores. Una comarca, en definitiva, amb "una economia sòlida i diversificada i amb un futur prometedor" si es desenvolupa en un marc adequat. Amb aquest objectiu, es comprometen a promoure una sèrie de reunions i contactes institucionals i a articular propostes de millora en aquells àmbits que els són propis per difondre, sensibilitzar i defensar el patrimoni econòmic i social de la comarca.

Summary: Sindicats i patronals del Baix Llobregat reclamen diàleg i negociació per garantir el progrés econòmic del territori


El president del Parlament començarà avui la ronda de contactes que s'acabarà el 15 d'octubre ACN Barcelona.-El president del Parlament, Roger Torrent, ha situat les eleccions al 14 de febrer si no hi ha candidat a la Presidència amb "expectatives reals" de ser investit. Així ho ha dit en una entrevista a Rac 1. Torrent ha explicat que el 15 d'octubre acaba el termini de 10 dies hàbils per fer la ronda de contactes amb els grups i determinar si hi ha alguna candidatura "amb una majoria suficient per poder tenir èxit". I ha avançat que avui mateix ja començarà aquests contactes, tot i que no ha especificat amb quin grup parlamentari. Torrent ha explicat que les eleccions apunten al 14 de febrer per evitar que siguin entre setmana, ja que el termini formalment acabaria el 10 de febrer.  Torrent ha explicat que l'1 d'octubre va començar el compte enrere dels 10 dies hàbils i, per tant, que acaba el 15 d'octubre ja que els caps de setmana no computen. El president de la cambra catalana ha deixat molt clar que durant aquests dies avaluarà si hi ha un candidat a la Presidència de la Generalitat que "tingui expectatives reals per poder ser investit", ja sigui en primera o en segons volta, quan només són necessaris tenir més vots a favor que en contra.  En cas de constatar que no hi ha candidatura amb els suports suficients, ha explicat que hi ha d'haver un acte de la presidència del Parlament per certificar la situació i perquè comenci l'etapa de dos mesos, en la què hi podria haver igualment un debat d'investidura. En cas que s'acabin els dos mesos sense investidura, automàticament es convoquen les eleccions per als 54 dies següents. Tenint en compte aquests terminis, les eleccions se situarien el 10 de febrer, un dimecres. I tenint en compte la situació de pandèmia, ha defensat que és millor un diumenge per evitar obrir les escoles entre setmana com a seus electorals. I per fer coincidir els comicis en diumenge 14 de febrer, Torrent ha explicat que utilitzarà el "petit marge" que té per decidir quan fa "l'acte equivalent" a una investidura fallida. Torrent ha defensat que no pot convocar un ple si hi ha un candidat a la Presidència sense els vots suficients i ha citat l'informe dels lletrats de la cambra que apunten que si ho acceptés podria perdre la seva "funció neutral".  El president del Parlament ha descartat ser cap de llista d'ERC a les pròximes eleccions però ha admès que li agradaria acabar projectes que ha engegat des de la presidència del Parlament com la "feminització" de la cambra, l'obertura del Parlament i la seva projecció internacional.

Summary: Torrent situa les eleccions al 14 de febrer si no hi ha candidat a la presidència amb "expectatives reals"


"Tan de bo en aquests dies que Espanya es troba en una crisi profunda, trobin una sortida que els faci més lliures".  Amb aquestes paraules s'ha referit el president de la Generalitat, Quim Torra, a la moció de censura que s'està vivint al Congrés dels Diputats aquest dijous. Torra, que ha pronunciat el discurs inaugural de la XXXIV Reunió del Cercle d'Economia, ha dit que desitja per a l'estat espanyol "la mateixa llibertat" que vol per a Catalunya i ha assenyalat que l'1 d'octubre i el 21 de desembre els catalans van donar un "mandat democràtic" que indica que Catalunya "vol una nova relació" amb Espanya, "de tu a tu". Amb tot, Torra ha lamentat que  "incomprensiblement" l'Estat espanyol ha actuat de manera que ha "ofegat" el "dinamisme" de Catalunya.  Precisament, les jornades del Cercle d'Economia han estat marcades per l'absència del ministre d'Economia Román Escolano, el líder del PSOE, Pedro Sánchez; el president de Cs, Albert Rivera, i el líder de Podem, Pablo Iglesias. Han cancel•lat la seva participació a les jornades per poder assistir al debat de la moció de censura.

Summary: Torra: "Tan de bo en aquests dies que Espanya és en una crisi profunda, trobin una sortida que els faci més lliures"


L’Agència Catalana de Cooperació al Desenvolupament subvencionarà amb 15,7 milions d’euros 77 projectes i programes d’ONGs aquest 2017. Segons les dades provisionals que el conseller d’Afers Exteriors, Raül Romeva, i el director general de Cooperació, Manel Vila, han revelat aquest dilluns a la llibreria Altaïr de Barcelona, la Generalitat ha aprovat 109 actuacions del total de 159 presentades i ha deixat 32 en llista d’espera. La inversió se centrarà, especialment, en l’Amèrica Central, amb 3,5 milions d’euros per a 11 projectes i programes, i en l’Orient Mitjà i la crisi dels refugiats, amb 3,3 per a 7. “La cooperació al desenvolupament és la millor carta de presentació al món”, ha defensat Romeva. La Generalitat també destinarà més de 2 milions d’euros a projectes i programes d’ONGs a Colòmbia, 1,7 milions a Moçambic, 1,3 milions al Senegal i 1 milió al Marroc. Destaquen també actuacions a Equador (403.614 euros), Bolívia (383.052), la República Democràtica del Congo (156.072), el Sàhara (107.800), Gàmbia (95.313) i Bòsnia i Hercegovina (91.594). A banda d’aquest suport al sector via subvencions a ONGs, el Govern “també actua directament, amb acords bilaterals amb governs, responent a les seves demandes específiques, per exemple contra les violències urbanes a Hondures i el Salvador, o al Magreb, formant i reinserint presos a Algèria”, ha explicat Romeva. Tot i que les ONGs encara presenten molts més projectes anuals (122 aquest any) que programes plurianuals (37), Romeva i Vila confien invertir aquesta tendència. “Hem de tenir una visió plurianual, a mig i llarg termini, per transformar i anar a les causes, en comptes de limitar-nos a pal·liar els problemes, volem trencarà la lògica d’una ONG-un projecte i passar a un programa plurianual amb diversos actors, que es coordinin”, ha reivindicat el conseller. “Es premiarà la cooperació entre actors, en comptes de la competència”, ha insistit. Després de cinc anys de retallades, la inversió de la Generalitat en ajuda al desenvolupament ha tornat finalment a un “nivell similar al del 2011”, ha celebrat Vila: la recuperació pressupostària arribarà aquest any als 30,2 milions d’euros, encara per sota dels 32 milions del 2011 però més del doble dels14 milions del 2014. “La credibilitat de la cooperació catalana com a marca se n’ha ressentit d’aquestes retallades”, ha lamentat el conseller. “Apostem per una política pública de cooperació, que no només sigui feina de l’Agència Catalana de Cooperació al Desenvolupament i del Departament d’Exteriors, sinó feina de tot el Govern i de tot el país”, ha insistit Romeva. La política pública de cooperació del Govern es base en sis pilars fonamentals: donar suport al sector, impulsar la seva presència en xarxes internacionals, agilitzar la resposta davant actuacions d’emergència, promoure acords governamentals amb altres països, apostar per la coordinació i col·laboració d’actors sobre el terreny i avançar en la coherència de les polítiques públiques.

Summary: L’Agència Catalana de Cooperació al Desenvolupament invertirà 15,7 milions d’euros aquest 2017


Els Mossos celebraran al juny l'acte general del Dia de les Esquadres en lloc de fer-ho a l'abril per no coincidir amb les campanyes electorals, segons han explicat a l'ACN fonts del Departament d'Interior. Sí que tindran lloc ara, la data habitual, les celebracions territorials a les diferents regions policials, així com als serveis centrals. Aquests actes seran entre el 9 i el 10 d'abril. El Dia de les Esquadres del 2018 tampoc es va desenvolupar de forma normal, ja que per aquelles dates estava vigent l'article 155. L'acte general va quedar ajornat inicialment, però finalment va quedar descartat perquè els Mossos van decidir a l'octubre celebrar una sèrie d'actes territorials de caràcter intern.  Així doncs, es van atorgar les medalles, les plaques i les felicitacions de forma interna, en bona mesura per la gestió dels atemptats terroristes de Barcelona i Cambrils. Els Mossos van apuntar llavors que l'objectiu era que els agents fossin els "únics protagonistes". Enguany es recupera la celebració general a Barcelona, però es farà dos mesos més tard.

Summary: Els Mossos celebraran al juny l'acte general del Dia de les Esquadres per no coincidir amb les campanyes electorals


El líder de Podem, Pablo Iglesias, ha generat aquest dimecres una forta picabaralla al debat d'investidura de Pedro Sánchez en referir-se a l'expresident del govern espanyol Felipe Iglesias com "aquell que té el passat tacat de calç viva", en referència al segrest i assassinat dels suposats etarres Laza i Zabala per part dels GAL. Una afirmació que ha provocat protestes des de les files del PSOE i crits de "fora, fora". "Sembla que els molesta enormement que en aquesta cambra hi hagi gent que els digui les veritat a la cara", ha dit Iglesias entre protestes, "però nosaltres ho farem". Tot plegat ha forçat el president del Congrés, Patxi López, a fer una intervenció on ha acabat tutejant Iglesias –que hi ha retret el gest- i ha demanat que no es caigui en la "provocació" i "l'insult". Pedro Sánchez l'ha respost després rebutjant l’estil amb que el líder de Podem s’ha referit al PSOE i la “la seva història”. S’ha limitat a defensar que ell i el seu partit estan “molt orgullosos de Felipe González”, fet que ha generat l’aplaudiment de la bancada socialista en bloc.

Summary: Iglesias provoca una forta picabaralla al Congrés en acusar Felipe González de tenir "el passat tacat de calç viva"


La Diputació de Tarragona finança un estudi científic del Parc Natural de la Serra de Montsant per avaluar l'estat de conservació de la somereta del Montsant, l'insecte que es va localitzar de nou l'any 2011 en aquesta zona del Priorat després de més d'un segle sense tenir-ne notícia. Els treballs són previs a la preservació específica d'aquesta espècie amenaçada, que va ser descoberta per l'entomòleg Longí Navàs el 1897. De fet, la somereta (‘Lluciapomaresius panteli’), que pertany a la família de les llagostes i els grills, no té actualment cap protecció legal específica, malgrat la seva singularitat i el fet que es tracti d'una espècie exclusiva d'aquest territori. L'estudi, que realitzarà el Parc Natural de la Serra de Montsant, gestionat per la Generalitat, esdevé el pas previ per a la protecció legal d'aquest insecte. En concret, se'n determinarà l'àrea de distribució, la dimensió de la població i els hàbits ecològics de la somereta, amb l’objectiu de determinar les vulnerabilitats i amenaces que pateix. Els resultats en determinaran els propers passos amb vista a la protecció legal de l'espècie. La Diputació de Tarragona hi destinarà 17.000 euros, la pràctica totalitat del pressupost de la investigació. Aquesta aportació s'ha oficialitzat a través d'un conveni que han signat el president de la institució, Josep Poblet, i el subdirector general de Biodiversitat i Medi Natural de la Generalitat, Jaume Vicens.  La somereta del Montsant va ser descoberta el 1897 per l'entomòleg Longí Navàs, originari de Cabacés, però no es va tenir cap més notícia de l'insecte fins l’any 2000, quan l’entomòleg Joan Barat la va localitzar al Priorat. Els treballs de redacció del Pla Especial de la Serra de Montsant van posar de relleu la importància de la somereta com a endemisme exclusiu del massís, i l’any 2011 el parc natural va organitzar-ne la cerca, amb èxit. A les comarques de Tarragona només es coneixen dos endemismes d’àrea restringida: la somereta de Montsant i el caragol rupícola ‘Pyrenaearia molae’, inclòs des de 2011 en el llistat d’espècies amenaçades de la Unió Internacional per a la Conservació de la Natura.  El desconeixement científic de la somereta de Montsant i l’absència de comunicacions científiques d’aquesta espècie han afavorit que sigui una espècie sense protecció legal. És per això que l'estudi que es durà a terme pretén assentar les bases per a la protecció d'aquest insecte, d’acord amb el previst a la llei estatal 42/2007 del Patrimoni Natural i de la Biodiversitat.

Summary: Un estudi dóna impuls a la protecció legal de la somereta del Montsant


La inflació anual d'aquest mes de juliol s'ha situat en el 2,2%, cosa que suposa una dècima menys que la taxa de l'Índex de Preus al Consum (IPC) registrada al juny (2,3%), segons les xifres de l'indicador avançat dels preus al consum que publica l'institut d'estadística espanyol. El motiu d'aquest lleu refredament del clima inflacionari s'explica per la baixada dels preus dels productes de la cistella dels aliments i begudes no alcohòliques, on estan inclosos els aliments frescos. En relació amb el comportament mensual dels preus, l'Institut Nacional d'Estadística (INE) indica que els preus han caigut set dècimes en relació amb al juny per l'impacte de les rebaixes de la temporada d'estiu.  La xifra definitiva de l'IPC a l'estat espanyol i a les comunitats autònomes es donarà a conèixer el 14 d'agost pròxim.

Summary: La inflació se situa en el 2,2% al juliol, una dècima menys que el mes anterior


La Creu Roja de Lleida va atendre durant el 2018 un total de 16.969 persones (56% dones i 44% homes) en tots els seus àmbits d'intervenció. Es tracta d'una xifra molt similar al nombre de persones ateses l'any 2017. Així ho indica la memòria de la demarcació de Lleida de l'any passat, que ha estat presentada aquest dimarts a la seu de l'entitat per la seva presidenta, Dolors Curià. Del total de persones ateses, prop del 50% estan vinculades a projectes de pobresa. D'altra banda, la Creu Roja ha augmentat a Lleida el nombre de socis i empreses, per la qual cosa també ha pujat el volum de quotes. Actualment s'estan fregant els 17.000 socis i el creixement registrat és de l'1,47%. Cau la xifra de voluntaris, que passat de 1.369 al 2017 a 1.253 l'any passat. Dins dels programes de suport a les persones en situació de vulnerabilitat, Creu Roja ha atès 2.424 persones, 709 de les quals han estat ateses per cobrir les seves necessitats bàsiques com ara repartiment de kits d'alimentació infantil i recàrregues de targes de prepagament d'alimentació. Pel que fa als projectes de gent gran, l'entitat ha atès 2.056 persones, el 67% de les quals han estat dones. El projecte 'd'Ajuda a domicili i complementària' va ser el que va tenir més usuaris, amb un total de 764 persones ateses. Pel que fa al col·lectiu de persones amb discapacitat, s'han atès 242 persones amb els projectes de teleassistència mòbil i ajudes tècniques. D'altra banda, respecte als programes de migració i refugi, Creu Roja ha realitzat l'acollida integral de 1.140 persones migrades (el 56% de les quals homes), xifra similar a la de l'any 2017 i s'han atès 440 persones refugiades per motius de guerra o violència ( de les quals el 64% han estat homes). El nombre de persones refugiades ateses ha augmentat de forma molt significativa ja que l'any 2017 se'n van atendre 139. La Creu Roja Joventut ha atès 6.172 infants i joves en els diferents projectes. Destaca el nombre d'infants i joves sensibilitzats en el projecte de prevenció de conductes violentes (1.801) i el nombre d'infants i joves atesos en la campanya de joguines, 1.690, amb 4.321 joguines repartides a tota la demarcació.  En projectes d'Ocupació, s'han atès 714 persones, 500 de les quals amb atenció personalitzada i amb un percentatge destacable del 60% de dones. S'han signat 385 contractes (dels quals 40 han estat superiors a 6 mesos) i les persones usuàries del servei han tingut una taxa d'inserció del 31%. Finalment, Creu Roja ha dut a terme 241 cursos de formació amb un total de 2.609 alumnes formats.

Summary: La Creu Roja de Lleida atén prop de 17.000 persones al 2018, de les quals un 50% vinculades a la pobresa


Pronostiquen una davallada de la inversió i de les exportacions i destaquen el pes del sector serveis ACN Barcelona.-El Consell General d'Economistes ha pronosticat que l'economia espanyola tancarà el 2020 amb una caiguda al voltant del 4% del PIB, si l'activitat es reprèn al maig i amb una previsible recuperació en forma de U. Segons argumenta, el risc de l'economia espanyola és que és "molt dependent" del sector serveis perquè el turisme hi té un "pes fonamental". A més, cal sumar-hi la paralització de la construcció i del comerç exterior, que l'any passat va representar una tercera part del PIB, i la caiguda de la inversió, tant l'estatal com l'estrangera. Tot plegat, diuen els econonomistes, condueix cap a un escenari d"incertesa" amb unes conseqüències que dependran del que es tardi en controlar la pandèmia i en reprendre l'activitat. No obstant això, el PIB del primer trimestre encara experimentarà un lleuger creixement, d'entre el 0,1% i el 0,2%, gràcies a la inèrcia del darrer trimestre de l'any passat. "Serà en el segon i tercer trimestre quan es reflecteixin àmpliament els efectes d'aquesta crisi en l'economia", assenyala el Consell General d'Economistes en un comunicat. Pel que fa l'ocupació, també auguren que la crisi del coronavirus afectarà "molt negativament" aquest àmbit pel cessament de l'activitat de moltes empreses, de les quals la gran majoria són pimes i autònoms. En aquest sentit, parlen d'una major incidència en el sector serveis, després que el SEPE hagi inscrit 206.016 persones d'aquest àmbit, principalment procedents de l'hostaleria i el comerç; i de la construcció amb 59.551 desocupats més, "efecte que sens dubte s'aguditzarà en els pròxims mesos", afegeixen.  El Consell General d'Economistes també alerta de "l'alta volatilitat" dels mercats i en aquest sentit recorda com l'Ibex 35 ha passat dels 10.083 punts del 19 de febrer passat a tancar el març en només 6.785. A més, demana mantenir "controlada" la prima de risc després del previsible augment del dèficit i el deute i la necessitat de seguir finançant-se a tipus molt baixos.

Summary: Els economistes preveuen una caiguda al voltant d'un 4% del PIB a finals d'any pel coronavirus


La portaveu del Govern, Meritxell Budó, ha desvinculat la reunió entre el president de la Generalitat, Quim Torra, i el candidat a la presidència del govern espanyol, Pedro Sánchez, de la ronda amb els presidents autonòmics. La consellera ha defensat que la trobada entre Torra i Sánchez ha de ser "bilateral", i així ho ha explicat durant la roda de premsa d'aquest dimarts al migdia a Palau, posterior al Consell Executiu. Budó també ha dit que no contempla, de moment, que el president de la Generalitat assisteixi a la conferència de presidents autonòmics que Sánchez vol convocar al Senat si és investit. La consellera ha subratllat que el president espanyol en funcions no ha mencionat aquesta conferència quan ha trucat Torra, aquest matí. Budó ha començat la roda de premsa explicant la conversa "cordial" de 15 minuts entre Torra i Sánchez, on el president de la Generalitat ha emplaçat el líder del PSOE a una reunió entre els dos dirigents. Segons la consellera, Sánchez s'ha mostrat "disposat" a celebrar-la "el més aviat possible després de la investidura". Torra ha insistit que el diàleg s'ha de produir de manera "bilateral" entre els dos governs i amb els presidents encapçalant-lo. Budó ha assegurat que a la trucada no s'ha parlat de cap reunió que anés "més enllà" de la trobada "bilateral" entre Torra i Sánchez. La portaveu ha insistit que no s'ha mencionat "en cap cas" ni cap ronda de contactes amb la resta de presidents autonòmics, ni tampoc cap conferència al Senat. Posteriorment, el propi Torra ha fet un tuit per assegurar que Sánchez no li ha comunicat res en aquest sentit: "Primera notícia. En la conversa no m'ha comunicat res d'això que han explicat minuts després. Potser és perquè ja no em considera un president autonòmic. Tot en ordre". De fet, sobre aquesta conferència anual entre presidents autonòmics que Sánchez vol convocar -si és investit-, la consellera ha reblat que "ni se n'ha parlat" durant la trucada, ni tampoc s'ha rebut cap invitació formal: "No contemplem la trobada", ha sentenciat, almenys fins que no se'n rebi la convocatòria oficial. Budó ha qualificat de "positiva" la trucada d'aquest matí, i ha apuntat que és un "primer pas" que Sánchez torni a reconèixer que el conflicte és de naturalesa política. Finalment, Budó ha destacat que el Govern no posarà cap condició sobre el lloc on s'ha de celebrar la reunió entre Torra i Sánchez: "Ens quedem amb l'acceptació de la trobada entre presidents", ha conclòs.

Summary: Budó desvincula la reunió entre Torra i Sánchez de la ronda amb presidents autonòmics perquè ha de ser "bilateral"